Á wóg ǹkúkúmá Ezékias a ngáwóg é ndɔ́ŋ nyī, ǎ nganyab biyé bíé, a mǎn kūb miǹkúd á nyɔ́l, ńdɔ a ngákə̄ á Tə́mpɛl Ǹtondôbə. 2Ńdɔ a ngálóm Elyǎkim, ǹdzóe yǎ ndá ǹkúkúmá, ai Shevna, ǹtil bəkálada ai mvindí bəfada ai miǹkúd á nyɔ́l ábə profɛ́d Esaías, mɔ́n Amots. 3Bɔ́ ai nyé nâ: Ezékias a kɔ́bɔ̄ nâ: “Ámōs vī ó nə amǒs wɔ̌ŋ, amǒs éndə́gə́lə́, amǒs ósɔ́n, bɔ́n bə́ kwí yā ábōg yā ábyāli, hədá təge ai ngul yǎ ábyālī bɔ̄. 4Ǹtondôbə, Zambá woe, á wógó bībúg bí ńsoe məyɔg ǹnén yǎ ńtī wōē, ǹkúkúmá yā Asiria, a lóm naa á zu ta é Zambá yǎ á və̌. Ǹtondôbə, Zambá woe, a kunú kig tə́ bībúg á hə́ wóg ánā ! Kogólān tə́ ású é mān ábím bod a ngálígi.” 5Á kwí bītúgā bí ńkúkúmá Ezékias bí ngákwí ábə Esaías, 6ńdɔ Esaías a ngádzó ai bɔ́ nâ: Kadán ǹdzóe wāān naa: Ǹtondôbə a kɔ́bɔ̄ nâ: “O bə́ mbádā bíbúg yā ō hə́ wóg ai bíkǎg yā bītúgā bí ńkúkúmá yā Asiria bí hə́ kag ma ! 7Mayi fudí ńsīsīm ziŋ ábə̄ nyé, ǹnyie anə́ ā yi wóg fwé ziŋ, a dúgán á ńnam wóé; eyɔ̌ŋ te mǎyi bɔ̌ naa á kə wú ókəŋ bítá á ńnam wóé!” 8Ńdɔ ǹsoe məyɔg ǹnén a ngádúgan, a kə́ kɔ̄b ńkūkúmá yā Asiria a lúmuŋan ai Livna; amú á ngāwóg naa ǹkúkúmá á ngākódō á Lakish. 9Amú á ngāwóg fwé yǎ ábə Tiraka, ǹkúkúmá yā Núbia, e kɔ́bɔgɔ nâ: “A tíe yǎ, nə́ a zu lúman ai wa.”